Erityisluvalliset valmisteet sisältävät kuivattua kannabiskasvin kukintoa, eli ne ovat käytännössä mari­huanaa, jota voi polttaa tai höyrystää. Lupa on voimassa vuoden kerrallaan.

Valtaosa kannabiksen lääkekäytöstä jää kuitenkin pimentoon, sillä laittomasti hankitusta tai itse kasvatetusta kannabiksesta ei uskalleta puhua lääkärille.

Mainos alkaa

Mainos päättyy

Asiantuntijan mielestä turvallisinta olisi, että kannabiksen käyttö tapahtuisi lääkärin valvonnassa. Asian salaaminen voi olla riskialtista käyttäjälle.

– Silloin hoito ei ole ainakaan käypä hoito -suositusten mukaista ja voi olla jopa haitallista. Haitta voi olla kannabiksen ja lääkärin määräämien lääkkeiden yhdistelmässä, tai sitten saatetaan jättää lääkärin määräämät lääkkeet käyttämättä ja luotetaan oman kehon tuntemuksiin, Terveyden ja hyvinvoinnin laitoksen (THL) tutkimusprofessori Pekka Hakkarainen sanoo.

Hakkaraisen mukaan myös korkea hinta estää hakemasta lääkekannabista laillista reittiä pitkin.

– Hinta on korkea, koska Kela-korvausta ei ole. Olen kuullut, että lääkekannabikselle voi tulla hintaa 400–500 euroa kuukaudessa.

Lääkekannabiksen saatavuutta apteekkien hyllyillä säätelee Fimea. Suomessa on tällä hetkellä yksi myyntiluvallinen lääkekannabistuote, MS-taudin oireiden lievittämiseen tarkoitettu Sativex-sumute. Tuotteen menekistä Suomessa ei ole saatavilla tietoa. Hakkaraisen mukaan Sativexia ei pidetä kovin tehokkaana kipulääkkeenä.

Fimean ylitarkastaja Katja Pihlaisen mukaan myyntiluvan myöntämisestä lääkemarihuanatuotteille Sativex-sumutteen tapaan ei ole keskusteltu.

– Ei ole, koska kukaan ei ole hakenut myyntilupaa. Myyntilupaa pitää hakea ja ylläpitää, ja se maksaa, Pihlainen toteaa.

Pihlainen päättelee, että valmistajat saattavat pitää Suomen markkinoita ­liian pieninä.

– Myyntilupa myös edellyttää, että tuotteen hyödyt on todettu mittavissa kliinisissä tutkimuksissa. Ehkä ajatellaan, että kyseessä ei ole hirveän hyvä lääke, eikä myyntilupaa todennäköisesti tulisi.

Lue lisää Sunnuntaisuomalaisesta.